  Анжелика Тихонова корреспондент Удмуртиысь куинь лымшор ёросъёсын – Вавож, Можга но Алнаш – тулыс бусы ужъёсты мытӥзы. Возёсъёсын ужасьёс усыяны но толйись но трос аръёс ӵоже будӥсь турынъёслы ватсэтъёс пазьгыны потӥзы. Со сярысь элькун тӧролэн но кивалтэтлэн пресс-службазы ивортӥз. Алнаш ёросын нырысетӥосыз чотын трос аръёс ӵоже будӥсь турынъёсты усыяны «Родина» огазеяськонысь ӧнерчиос потӥзы. Можга ёросысь озьы ик «Родина» нимо огазеяськонын ужасьёс трос аръёс будӥсь турынъёссэс усыяны сяна, соослы ватсэтъёс пазьгыны кутскизы. Нош бускель луись «Луч» возёсын – музъемез усыяны. Озьы ик усыоссэс Вавож ёросысь «Жуе-Можга» огазеяськонысь механизаторъёс но бусыосы поттӥзы. Алнаш, Вавож но Можга ёросъёсысь гурт возёсъёсты бусыосы потэменызы но туэ понна нырысетӥ бусы ужъёс борды кутскеменызы ӟечкыласько. Гуртлэн араз ужды мед пӧзёз но ваньмыз мед пӧрмоз! Вакытты пайдалыко мед луоз! Ольга Абрамова, Удмуртиысь кивалтэтлэн тӧроезлэн воштӥсез – гурт возёсъя но сиён-юонъя министр Нырысь-валысь чакламъя, элькунысь возёсъёс вазь вуись валэс юосты кизьыны вуоно арняе кутскозы ини Пусъём, элькунын 1-тӥ куартолэзёзь тулыс бусы ужъёслы дасяськонъя элькун конкурс мынэ. Али вераны луэ ини, 2021-тӥ арын кизён вакытлы тужгес умой Дэри, Алнаш, Вавож, Кизнер, Эгра ёросъёсын дасяськизы шуыса. Соос ГОСТ-лы тупась тужгес трос кидысъёс дасязы. Тодэ вайытом, туэ кизён вакытлы элькунамы 102 миллион манетлэсь трос коньдон висъязы ини. Элькунысь гурт возёсъёс 15 сюрс 800 тонна минерал ватсэтъёс, 130 выль машинаос но агрегатъёс басьтӥзы ни. Тегъёс: Можга Вавож Удмуртия гуртвозёс бусыужъёс Алнаш  